text: Tyve har stjålet kendt piges kjole 
  12 september 2012 kl. 11.45
  Bronzealder-mumien Egtvedpigen har fået frastjålet sin kjole og bæltespænde. Men begge dele er blot kopier.
  Den kendte bronzealderpige Egtvedpigen mistede sin dragt mandag aften, hvor montren med kjolen blev brudt op. Det skriver DR Trekanten.
  Indbruddet blev opdaget af Birgit Skov, der tilser Egtvedpigens grav vest for Vejle, og hun er ærgerlig over tøjtyveriet.
  - Både kjolen og bæltespændet er naturligvis kopier, men måske har nogen troet, at de kunne komme af med sådan noget, siger hun.
  
  Meldt til politiet 
  Kjoletyveriet er meldt til politiet, og selvom hverken kjole eller bæltespænde har nogen stor værdi, vil Vejle Museerne meget gerne have beklædningsgenstandene tilbage.
  
  Kjole låst inde 
  Egtvedpigens originale kjole er låst inde på Nationalmuseet i København.
  Det er cirka 3300 år siden, den 16-18-årige pige blev lagt i en gravhøj ved Egtved indsvøbt i kohud og dækket af et uldent tæppe.
  
  Flot fund 
  Egtvedpigen er et af de bedst bevarede fund fra bronzealderen, primært på grund af den velbevarede klædedragt, som altså stadigvæk er i sikkerhed.
  